Belarrusia

A **Republica de Belarrusia** u **Belarrusia** ye un país d'Europa Oriental en l'aria d'influencia cheopolitica rusa y anteriorment en l'aria d'influencia polaca y lituana. Actualment fa parti d'a Comunidat d'Estatos Independients.

## Mugas
O territorio de Belarrusia muga en o sentito d'as agullas d'o reloch con Polonia a l'ueste, con Lituania a lo nord-ueste, con una cantonera de Letonia a lo norte, con Rusia a lo norte a a l'este y con Ucraína a lo sud, con as Pauls d'o Pripet como muga natural con esta zaguera republica.

## Clima
A causa d'a proximidat d'a mar Baltica (257 kilometros en o punto mas amanau), o país tien un clima continental moderau, con hibiernos fredos y veranos frescos y humidos, en transición a un clima maritimo. L'hibierno dura entre 105 y 145 días, entre que que o verano puede arribar dica os 150 días. A temperatura meya en chinero ye d' uns –6&nbsp;°C, entre que que en chulio ye d' uns 18&nbsp;°C, con alta humedat. A meya anyal de precipitacions oscila entre 550 y 700&nbsp;mm, pendendo d' a comarca, con cantidaz a vegadas excesivas.

## Población
A mayor part d'a población ye belarrusa, con una minoría polaca en extensas zonas de l'ueste muito reducita dimpués d'a segunda Guerra Mundial, chicotas minorías de lituanos y de tartaros de Lituania tamién en l'ueste a man d'a muga con Polonia y Lituania, y inmigrants rusos y ucraineses, muitos d'ellos venitos en o periodo sovietico.

## Historia
O territorio de l'actual Belarrusia yera habitato en l'alta Edat Meya por eslaus orientals que iban desplazando a los pueblos baltos enta l'ueste. Dimpués d'a invasión mongola a mayor parte d'o territorio d'os eslaus orientals quedó sozmeso por os mongols-tartaros, pero con o tiempo os lituanos conquirioron o territorio de l'actual Belarrusia y buena part d'Ucraína a los tartaros d'o Khanato d'a Horda d'Oro. L'actual Belarrusia fació part de Lituania en a Unión Polaco-Lituana y en a Republica d'as dos Nacions y os suyos habitants eslaus orientals fuoron denominatos rutens. Cuan l'Imperio Ruso se convertió en una potencia mayor que Polonia-Lituania y participó en os repartos de Polonia os territorios habitatos por os actuals belarrusos fuoron anexionatos por l'Imperio Ruso, os rutens-belarrusos fuoron consideratos simplament rusos y o territorio suyo fue denominato Rusia Occidental.

### Periodo d'entreguerras
Cuan dimpués d'a Revolución d'Octubre as potencias centrals ocupan amplos territorios en o frent oriental, negocian con o nuevo gubierno ucrainés y reconoixen un Estato lituano a lo que conceden Grodno, Bialystok y Brest. Manimenos o 25 de marzo de 1918 se problamó a republica nacional de Belarrusia sin garra eco. Os polacos dende 1919 preboron de recuperar as mugas de 1772, extendendo a sobiranía polaca por os países rutens que enantes yeran d'a Unión Polaco-Lituana u d'a Republica d'as Dos Nacions. A guerra polaco-sovietica conduce en 1920 a que o territorio d'os Belarrusos quede dividito en dos por una muga a l'este de Minsk, ratificata por o tractau de Riga o 18 de marzo de 1921.

O renaiximiento cultural belarruso se produce en a decada de 1920 en o costato sovietico d'a muga. A Republica Socialista Sovietica de Belarrusia, establita o 1 de chinero de 1919 arredol de Minsk y Bobruisk será una republica costitutiba d'a URSS o 30 d'aviento de 1922 con Rusia, Ucraína e Trascaucasia. Entre 1924 y 1926 s'exampla con Polotsk, Vitevsk, Moguilov y Gomel. Queda una muga fixata entre Rusia y Belarrusia corresponde a la muga entre Rusia y Polonia enantes de 1772. Por un tiempo se fa oficial a luenga belarrusa y se creya una elite intelectual belarrusa, pero o Stalinismo reprimirá estas expresions y diezmará a clase intelectual.

### Segunda guerra mundial
O Pacto chermano-sovietico de 1939 permite a los sovieticos ocupar a metat occidental de Belarrusia, baixo poder polaco. L'exercito royo fa limpiezas etnicas de población polaca. Muitos polacos son deportatos ta Cazaquistán. En 1941 os alemans atacan a la Unión Sovietica y ocupan Belarrusia. S'organiza una resistencia partisana que se mantién dica a contraofensiva sovietica de 1944. Os *Einsatzgruppen* eliminan a población chudieva en a retraguarda d'as linias alemanas.

### Postguerra y tornata a lo comunismo
En 1945, un tratau soviético-polaco fixó como muga entre la URSS y Polonia una muga equivalent a la Linia Curzon, lo que significó a Belarrusia una nueva muga y un ixamplamiento territorial enta l'ueste. Os polacos nunca no heban acceptau esta linia como muga etnica, pero dende 1919 la consideraba asinas la comunidat internacional. Dimpués 1945 os polacos que quedoron a l'este d'a nueva muga se troboron en a situación d'acceptar una nacionalidat diferent u emigrar. D'acuerdo con una investigación recient bels 3 millons de polacos viviban a l'este d'a Linica Curzón, dos cuals arredol de 2.1 u 2.2 murioron, fuyoron, emigroron u fuoron forachitaus enta os nuevos territorios alemans anexionaus por a nueva Polonia.

A Belarrusia d'a postguerra teneba un ministerio d'Afers Exteriors teoricament diferent d'a URSS, y Belarrusia fació part o mesmo que Ucraína d'os fundadors d'a ONU, pero o país dependeba en realidat d'a URSS de tot. A presencia militar sovietica y a construcción de nuevas industrias trayó nueva población rusa y d'atras nacionalidaz d'a URSS fendo que a presencia d'os nativos belarrusos se fuese diluindo en cualques puestos. En o contexto d'a economía planificada sovietica Belarrusia teneba a función de producir equipamiento agricola, tractors, cambions, y productos electronicos y d'alta tecnolochía destinaus a l'exercito u a la población (televisions, frigorificos y radios). A instalación d'industrias quimicas y petroquimicas vinió acompanyada d'a construcción d'a nueva ciudat de Navapolatsk, que representaba un foco de contaminación. A presión politica y cultural rusa en a Belarrusia sovietica yera muito fuerte, y por eixemplo a mitat d'a decada de 1980 no i heba garra escuela en Minsk que amostrase belarruso. En zaguerías d'esta decada amanixió o Frent Popular Belarruso. Belarrusia estió o país mes perchudicato por o desastre nucleyar de Chernobil de 1986.

### Independencia
A independencia de Belarrusia ye mes resultato d'as circustancias que d'a voluntat nacional d'un pueblo que deseye a independencia. Lo que quereban mes os belarrusos yera a fin d'a hechemonía politica d'o Partiu Comunista, unas eleccions libres y reparacions por a esferra de Chernobil.

O golpe militar d'agosto de 1991 en Rusia significó a fin d'a URSS, y o 8 d'aviento de 1991 os presidents de Rusia, Belarrusia y Ucraína firmoron a fin d'a URSS y a formación d'a CEI (Comunidat d'Estatos Independients). Dende ixe inte Belarrusia ha tenito buenas relacions con Rusia.

En setiembre de 1991 a republica prenió o nombre de *Belarus* en cuenta de *Belorosija*. Staniskav Chchkevitch se convertió en chefe d'Estato *de facto*, pero fue destituito y reemplazato en chinero de 1994 por Mietchislav Grib.

## Organización territorial
Belarrusia s'organiza territorialment en seis *[[Oblast de Belarrusia|oblast]]* u rechions (amás d'a ciudat de Minsk, con una situación administrativa epecial en estar a capital d'o país) y que poseyen una administración politica propia.

A la vegada, istas rechions se subdividen en 118 raions u districtos, tamién con una administración propia.

## Esporte
* *Categoría principal*: Esporte en Belarrusia.

### Belarrusia en os Chuegos Olimpicos
*  en os Chuegos Olimpicos.
* *Categoría principal:* :Categoría:Belarrusia en os Chuegos Olimpicos.

Antes d'a disolución d'a Unión Sovietica en l'anyo 1991, los esportistas belorrusos compitioron de 1952 a 1988 baixo la bandera d'a Unión Sovietica y en 1992 como parte d'o Equipo Unificau.

En l'actualidat en os Chuegos Olimpicos ye representada per lo Comité Olimpico Nacional d'a Republica de Bielorrusia, creau en l'anyo 1993 y miembro d'o Comité Olimpico Internacional dende ixe mesmo anyo. Participó por primera vegada en Atlanta 1996 y dende alavez ha teniu representación ininterrompidament dica que en l'anyo 2022, en respuesta a la invasión rusa d'Ucraína con la aduya de Belorusia, los suyos esportistas estioron temporalment suspendius per lo Comité Olimpico Internacional. En chinero 2023, lo Comité Olimpico Internacional anunció plans pa deixar a los suyos esportistas participar en 2024 olimpiada de Verano como esportistas neutrals. En os siguients Chuegos no ye clara la suya participación representando a Belarrusia.

## Bibliografía
* André Sellier, Jean Sellier. *Atlas de los pueblos de Europa Central*. Acento editorial.

## Referencias

## Vinclos externos